**Forskrift om endringer i forskrift 29. juni 2020 om innreiserestriksjoner for utlendinger av hensyn til folkehelsen**

Fastsatt av Justis- og beredskapsdepartementet 27. februar 2021 med hjemmel i midlertidig lov 19. juni 2020 nr. 83 om innreiserestriksjoner for utlendinger av hensyn til folkehelsen § 2 fjerde ledd, jf. delegeringsvedtak 19. juni 2020 nr. 1244.

**I**

I forskrift 29. juni 2020 nr. 1423 om innreiserestriksjoner for utlendinger av hensyn til folkehelsen gjøres følgende endringer:

§ 2 ny bokstav g skal lyde:

g. utlending bosatt i Sverige eller Finland som dagpendler til arbeid i Norge. Utlendingen skal ved innreise fremvise dokumentasjon på at vedkommende er bosatt i Sverige eller Finland, bekreftelse fra norsk arbeidsgiver på at vedkommende dagpendler og attest som viser negativ test for SARS-CoV-2 tatt i løpet av de siste syv døgnene før ankomst til Norge. Testen må være tatt i Norge, Sverige eller Finland.

**II**

Endringen trer i kraft 28. februar 2021 kl. 24:00.